អ្នក​បឹងកក់​ត្រូវបាន​ហាមឃាត់​មិន​ឱ្យ​បញ្ចេញ​យោបល់
​ច្បាប់​បាតុកម្ម​ឆ្នាំ​២០០៩​បាន​បញ្ជាក់​ថា​រាល់​ការធ្វើ​បាតុកម្ម​ជា​សាធារណៈ​ត្រូវ​តែ​មាន​ការសុំ​ច្បាប់​ពី​អាជ្ញា​ធរ​ជាមុន​សិន។
តំណាងប្រជាពលរដ្ឋតំបន់បឹងកក់មួយក្រុមបានអះអាងថានឹងធ្វើការទាមទាររហូតដល់មានដំណោះស្រាយបើទោះបីជាមានការព្រមានពីអាជ្ញាធរមិនឱ្យមានការជួបប្រជុំក៏ដោយ។ កាលពីថ្ងៃអង្គារនៅក្នុងកិច្ចប្រជុំមួយរវាងតំណាងប្រជាពលរដ្ឋនៅតំបន់បឹងកក់និងចៅសង្កាត់ស្រះចកបានធ្វើឡើងរយៈពេលជិតពីរម៉ោង។ បន្ទាប់ពីកិច្ចប្រជុំត្រូវបានតំណាងប្រជាពលរដ្ឋបានដកស្រង់សំដីលោក ឆាយ ធីរិទ្ធចៅសង្កាត់ស្រះចកបានព្រមានប្រជាពលរដ្ឋថារាល់សម្មភាពនៃការជួបប្រជុំឬធ្វើសន្និសីទកាសែតចាប់ពី១០នាក់ឡើងទៅត្រូវរាយការណ៍ជូនអាជ្ញាធរឬក៏សុំច្បាប់ចំណែកអ្នកសារព័ត៌មានជាតិ និងអន្តរជាតិព្រមទាំងអង្គការក្រៅរដ្ឋាភិបាលដែលត្រូវចូលយកព័ត៌មាននៅសហគមន៍បឹងកក់ត្រូវតែផ្តល់ដំណឹងឬដាក់ច្បាប់និងចំណុចចុងក្រោយការតវ៉ារបស់ពលរដ្ឋកុំឱ្យមានពាក់ព័ន្ធនឹងគណបក្សនយោបាយ។ អ្នកស្រី ទេព វន្នី តំណាងប្រជាពលរដ្ឋនៅតំបន់បឹងកក់បានផ្តល់បទសម្ភាសដោយផ្ទាល់ជាមួយវីអូអេសំឡេងសហរដ្ឋអាមេរិកថាអ្នកស្រីមិនខ្លាចនឹងការព្រមាននេះទេហើយជំហររបស់ពួកគាត់នៅតែទាមទាររហូតដល់មានដំណោះស្រាយ។ «ប្រជាពលរដ្ឋនិងតំណាងទាំងអស់គាត់គិតថាអាហ្នឹងវាប្រៀបដូចជាខ្សែចាប៉ីកាលណាវារឹតតឹងវាដាច់ហើយ។ ដូចពួកខ្ញុំអញ្ចឹងកាលណាវារឹតតឹងគឺកាន់តែរើអញ្ចឹងពួកខ្ញុំអត់មានរាថយទេ»។ ប្រជាពលរដ្ឋនៅតំបន់បឹងកក់មានតំណាងពីរក្រុម។ ម្ខាងទាមទារដីទំហំ៤ម៉ែត្រគុណនិង១៦ម៉ែត្រសម្រាប់ធ្វើការអភិវឌ្ឍន៍នៅនឹងកន្លែងចំណែកឯមួយក្រុមទៀតទាមទារឱ្យកាត់ដីចេញពីគម្រោងអភិវឌ្ឍន៍និងផ្តល់សំណងទៅតាមតម្លៃទីផ្សារ។ ការទាមទាររបស់ពលរដ្ឋទាំងពីរក្រុមនេះសាលាក្រុងភ្នំពេញមិនទាន់បានសម្រេចនៅឡើយ។ អ្នកស្រី តុល ស្រីពៅ តំណាងប្រជាពលរដ្ឋមួយរូបផ្សេងទៀតបាននិយាយថាសាលាក្រុងភ្នំពេញគួរតែទទួលស្គាល់ដីជាកម្មសិទ្ធិរបស់ប្រជាពលរដ្ឋហើយនៅពេលណាដែលមានការទទួលស្គាល់ពួកគាត់លែងប្រមូលផ្តុំគ្នាដើម្បីតវ៉ាទៀតហើយ។ អ្នកស្រីបានបញ្ជាក់ថាការរារាំងរបស់អាជ្ញាធរមិនឱ្យតវ៉ាជាការបំបិទសិទ្ធិរបស់ពលរដ្ឋ។ «បំបិទសិទ្ធិពលរដ្ឋមិនមែនមានតែតំបន់បឹងកក់ទេ សឹងតែទូទាំងប្រទេសពីព្រោះការបំបិទសិទ្ធិសេរីភាពក្នុងការបញ្ចេញមតិនេះមិនមែនជាប្រទេសអ្នកកាន់លទ្ធិប្រជាធិបតេយ្យទេគឺជាប្រទេសមួយដែលកុម្មុយនីស្តទៅវិញទេ»។ លោក ឆាយ ធីរិទ្ធ ចៅសង្កាត់ស្រះចកមិនបានធ្វើអត្ថាធិប្បាយចំពោះការចោទប្រកាន់របស់ពលរដ្ឋទេ។ នៅពេលដែលវីអូអេព្យាយាមទាក់ទងលោកបានអះអាងថាកំពុងជាប់រវល់។ លោក សៀ ភារម្យ នាយកក្រុមការងារពិសេសសិទ្ធិលំនៅដ្ឋានបានបញ្ចាក់ថាការរារាំងមិនឱ្យមានសិទ្ធិជួបប្រជុំគឺជាការរំលោភច្បាប់។ «ការបំពានម្សិលម៉ិញបានឆ្លុះឱ្យឃើញពីបរិបទនៅក្នុងប្រទេសរបស់យើងកាន់តែតូចចង្អៀតហើយសិទ្ធិសេរីភាពក្នុងការបញ្ចេញមតិ ដោយសារតែលេសរបស់អាជ្ញាធរ»។ លោក ចាន់ សាវ៉េតមន្ត្រីឃ្លាំមើលការរំលោភសិទ្ធិមនុស្សរបស់សមាគមសិទ្ធិមនុស្សអាដហុកបានបញ្ជាក់ថាការកោះហៅរបស់អាជ្ញាធរដើម្បីធ្វើការព្រមានទៅលើប្រជាពលរដ្ឋជាការមិនអនុវត្តទៅលើសិទ្ធិសេរីភាពរបស់មនុស្ស។ «យើងខ្ញុំទទូចឱ្យអាជ្ញាធរពាក់ព័ន្ធគួរតែបើកសិទ្ធិសេរីភាពឱ្យពលរដ្ឋយើងសម្តែងមតិយោបល់ ទាក់ទងនឹងទំនាស់ផ្សេងៗហើយការទាមទារមតិយោបល់សង្គមលទ្ធិប្រជាធិបតេយ្យគេត្រូវតែធ្វើអញ្ចឹង»។ យោងតាមច្បាប់បាតុកម្មឆ្នាំ២០០៩បានបញ្ជាក់ថារាល់ការធ្វើបាតុកម្មជាសាធារណៈត្រូវតែមានការសុំច្បាប់ពីអាជ្ញាធរជាមុនសិន។ ក៏ប៉ុន្តែច្បាប់នេះមិនបានហាមការជួបប្រជុំរបស់អង្គការក្រៅរដ្ឋាភិបាលឬហាមមិនឱ្យរៀបចំធ្វើសន្និសីទកាសែតទេ៕